Henrik Dam Kristensen (S), 2001-05-18:
SF opfordrer regeringen til at nedsætte et uafhængigt socialpolitisk råd, som skal være meget bredt favnende i forhold til socialt arbejde.
Vi har diskuteret forslaget før.
Det socialpolitiske råd skal efter forslaget varetage udredende, oplysende og debatskabende funktioner om det sociale arbejdes udførelse og dets virke.
Rådet skal endvidere have til opgave at følge udviklingen i det sociale arbejde samt at overvåge og vurdere såvel den offentlige som de frivillige organisationers indsats.
Det er altså endog væsentlige opgaver, der tiltænkes rådet.
En lang række af de funktioner, et eventuelt socialpolitisk råd ifølge forslaget skal have, bliver da således også allerede udført i dag.
En række af opgaverne varetages i dag af de råd og organer, der er etableret fra de enkelte målgrupper f.eks. ÆldreForum, Det Centrale Handicapråd, Børnerådet, Kontaktudvalget til Frivilligt Socialt Arbejde osv. osv.
Hertil kommer så en række videns- og formidlingscentre.
I relation til arbejdsmarkedet har koordinationsudvalgene en væsentlig opgave, de skal så nede på det lokale niveau følge med i, hvad der foregår og være med til at præge debatten.
Så er der Det sociale Råd, der blev etableret her i år 2000, som dækker området inden for den aktive socialpolitik; mange af de funktioner, som jo faktisk bliver skitseret i SF's forslag.
Med hensyn til de socialt svagest stillede grupper, som tidligere har manglet et råd eller et organ, eller hvad man nu vil kalde det, ja, der har man nu etableret organisering, der har til formål at forbedre forholdene for disse personer bl.a. udredende, men også oplysende aktiviteter.
For det første har vi etableret Videnscenter for Alkohol, som har til opgave at indsamle og bearbejde og formidle viden om alkoholpolitikken.
For det andet er der på hjemløseområdet i 1999 etableret en vidensfunktion på hjemløseområdet med formålet bl.a. at støtte brugerinddragelse og brugerorganisering.
For det tredje er der i forlængelse af satspuljeforhandlingerne i 2000 nedsat faglige følgegrupper, der dækker indsatsområderne hjemløse, alkoholmisbrug og sindslidende.
Opgaven er at følge og gennemføre de mål og hensigter, der er afsat midler til på hvert af de nævnte områder.
For det fjerde så er der på narkoområdet nedsat en politisk narkofølgegruppe, og det er besluttet, at der skal nedsættes en ekspertgruppe, som inden udgangen af 2001 skal kulegrave hele narkoproblematikken.
Med henblik på at samle viden om initiativer, projekter og lignende, der målretter sig mod etniske minoriteter, er der etableret en etnisk udkigsfunktion.
Opgaven er her både at opsamle og bearbejde oplysninger samt af vidensformidlende karakter.
I relation til det foreslåede socialpolitiske råd er det også relevant, synes jeg, at nævne de mere centrale initiativer, der på forskellig vis bidrager til at bedre kvaliteten i socialt arbejde, nemlig evalueringsprogrammer, metodeudviklingsprogrammer og forskning.
Af satspuljen tilbage fra 1999 er der i 3 år afsat midler til evaluering på hele det sociale område.
Der er ligeledes af satspuljen for 2000 og de 4 følgende år midler til metodeudvikling og metodeudbredelse inden for hele det sociale hovedområde.
Forskningsindsatsen på det sociale område, her også forskningen i socialt arbejde, er en anden væsentlig indgang til at følge en social indsats.
Af de seneste initiativer kan nævnes opbygningen af en forskningsenhed, som skal opbygge et forskernetværk, som uddanner forskere inden for hele forskningsfeltet til socialt arbejde.
på, at et eventuelt socialpolitisk råd får en debatskabende funktion.
Nu synes jeg faktisk, det er sådan, at når det gælder det sociale område, er det kendetegnet ved en ganske omfattende, bred offentlig debat, hvilket jeg synes er glædeligt.
Mange af de råd m.m., jeg har omtalt, er vel den bedste garanti for, at der hele tiden er en løbende debat om socialpolitiske emner, herunder om udførelse og udvikling af det sociale arbejde set i forhold til de forskellige målgruppers situation og behov.
Det behøver vi, tror jeg ikke, et nyt overordnet socialpolitisk råd til at sørge for.
Jeg synes, vi skal tænke os om, før vi eventuelt nedsætter et socialpolitisk råd, sådan som det er foreslået af SF.
Der bliver jo tale om et meget bredt favnende råd, som skulle kunne dække alle felter af det sociale område, så det er helt klart, at der vil blive en betydelig overlapning i forhold til de mange organiserede og de indsatser, som jeg har nævnt, og som jo så dermed allerede finder sted.
Når man skal dække hele det brede felt, som det socialpolitiske område er, så skal der i givet fald være en stor ekspertise i sådan et socialpolitisk råd.
Jeg tænker med en anelse gru på, hvilket tungt forum det i givet fald ville kunne blive.
Jeg synes ikke, at forslaget, som det ligger her, er nogen speciel god idé, men jeg vil gerne tilkendegive, at det at kunne have overblik over og god mulighed for at diskutere socialpolitikken, vil jeg meget gerne som minister bidrage til, at vi fortsat kan have i Danmark.